khistorydata/jeongjo-sjw-relations huggingface dataset:
정조 6년
又以義禁府言啓曰。時囚罪人邊聖和李運昌等。照律勘放後草記事。命下矣。邊聖和李運昌等段。咸鏡監司鄭元始狀啓內。定配罪人之肆然逃躱。萬萬驚駭。罪人防守之節。何等嚴重。而前前府使邊聖和段。常時不能嚴飭。到配未幾。有此逃失之患。而經年掩置。不卽報來之狀。極爲駭然。前府使李運昌段。旣已報來之後。屢次申飭。而尙未捕捉。難免緩忽之失罪。取考律文。則大明律徒流人逃條。有曰。主守及押解人。不覺失囚者一名。杖六十。不應爲條。有曰。凡不應得爲而爲者。笞四十。大典推斷條。有曰。犯私罪杖六十。奪告身一等。名例。有曰。犯私罪笞四十。附過還職。大典推斷條。有曰。凡枉法受贓外。笞杖竝收贖云矣。邊聖和杖六十收贖。奪告身一等放送。李運昌笞四十收贖。附過放送。何如。傳曰。允。如有功議。各減一等。
정조 6년
禁府啓目粘。洪忠監司啓本云云。定配罪人權栻。徒限旣滿。依列放送之意。分付。何如。判付。啓。依允。
정조 6년
又啓目。大靜前縣監權尙鎭金道爀等。原情云云。問目內辭緣。泛稱遲晩。權尙鎭段。刑推得情爲白乎旀。金道爀段。所當請刑是白乎矣。年今七十。法不當請刑。上裁。何如。判付。啓。除刑推議處爲良如敎。又啓目。全州前判官李太源。原情云云。問目內辭緣。泛稱遲晩。刑推得情。何如。啓。答曰。除刑推議處爲良如敎。
정조 6년
戶曹判書李衍祥疏曰。伏以。臣竊聞痛疾之極。必呼父母。臣之銜恤隤心。不止於疾痛。則其敢自阻於孔邇之下哉。歲改之初。宜卽陳暴。而公務連仍。未遑言私。今始不避煩猥。敢此鳴號。惟聖明少垂察焉。臣本天下至窮之人也。只宜守分丘壑。絶意榮塗。而始以銜戴之微悃。眷係遲回。偏蒙拂拭之隆渥。節次推遷。位逾進而心逾戚。責益大而效益蔑。政所謂優游祿食。躐取崇顯。匪以報國。祗爲身謀者。已犯古人之戒。窮天至痛。有時乎便若相忘。依違偪側。意惟在於苟免。前憂後愧。罔知所以爲計。雖以臣之頑然冥甚。孤負素心。而當其俯仰之時。大悶不聊。輒覺顔發騂而汗沾衣矣。至若今年。乃以覆巢之餘生。遽見舊甲之重屆。回薄前塵。奚但寢夢之驚噩而已。臣時在乳哺。無所省識。而及今追想。恍然在目。茫茫穹壤。痛毒彌新。臆先塞而淚隨逬。臣固不忍不言。而尙何忍深言。臣雖不敢不陳。而亦何敢縷陳。顧於此時。彯纓結綬。翺翔周行。揚揚逐逐。自同無故。決是恒情之外。臣亦有一段未泯之彝性。則其豈忍爲此乎。玆敢披瀝肝血。仰瀆崇嚴。伏乞聖慈。俯加矜諒。將臣本兼之任。亟行鐫免。仍賜長暇。俾得以隨分屛處。任情行止。不煩呈告。以時省掃。聊寓無歸之情。少洩靡逮之痛。則天地曲遂之仁。非臣隕結。所能仰報。而亦不爲無補於孝理之化矣。且念臣於昨秋。特蒙移贈之殊典。恩榮所被。感結幽明。若臣之罪積不孝。而得效子職之萬一者。寔出我聖上攸賜。闔門攢祝。不知死所。惟此控籲。又是至情之所不容已者。人欲必從。豈不有望於閔覆之天哉。臣無任涕泣祈懇之至。答曰。省疏具悉。情非不苦。禮自有限。卿其勿辭行公。
정조 6년
正言柳翼之疏曰。伏以。歲律載新。茀祿方至。頌抃之忱。中外惟均。仍伏念臣遐鄕賤蹤。濫廁朝籍。乃於昨年待罪騎省。自速罪戾。聖度寬假。薄勘未幾。恩宥旋霈。臣歸對老母。感祝聖恩。迺者柏府除命。屢下於一旬之內。馹路召旨。遠降於千里之外。螻蟻微臣。何以得此於聖明之世也。感激洪私。逋慢是懼。聞命卽發。昨入城闉。則前職旣遞。新除又降。臣且惶且悚。固當竭蹶趨承之不暇。而郞署漫職。事未盡誠。言責重任。義難冒當。略陳短章。敢暴微懇。伏乞聖慈。俯垂矜燭。亟命鐫改。以靖私義。仍治臣瀆擾之罪。以肅朝綱焉。臣雖不以言官自居。而事關懲討。不容泯默。敢此附陳焉。噫嘻痛矣。亂臣賊子。何代無之。而豈有若丙丁以來諸賊之窮凶極妖者乎。麟謙雖誅。而窩窟之鄭妻尙在。量𨩌鐉繼闖。而根柢之龜柱未除。請覈言根之相福。未伏法而徑斃。顯斥深文之瑩中。尙假息於覆載。其可謂國有法乎。三司連瀆。便成故紙。七年于玆。未伸王章。論其負犯。不可一日容貸。而惟我殿下。當斷不斷。實有歉於辟以止辟之義也。繼以有國榮德相。接跡而起。外假寵靈。內售陰圖。終至唱凶言而遏大計。國家何負於渠。而乃忍爲此耶。宜極膏之鈇鑕。肆諸市朝。而乃或偃死於床牖。假息於荒裔。古今天下。寧有是耶。以是之故。梟腸狼肚。無所知懼。亂逆層生。其爲宗社之憂。神人之憤。當如何哉。伏願殿下。亟揮乾斷。悉允三司之請。以正王法。以杜亂源。斷不不可已也。惟殿下垂察焉。臣無任屛營祈懇之至。答曰。省疏具悉。所陳業已悉諭於前後三司之批矣。
정조 6년
知中樞府事洪樂性疏曰。伏以。臣冒陳血懇。再瀆崇嚴。庶幾聽卑之聰。俯垂體下之恩。伏地顒竢。瞻天默禱。又伏承近侍儼臨。宣布聖批。寵數愈隆。責勉愈摯。字字敷心之諭。惓惓求助之意。敻越尋常。顧此不肖之賤。何以得此。臣尤怵惕悶阨。只慙忱誠之不能仰孚也。噫。知臣莫如君。以聖上則哲之明。豈謂臣望實績庸。有足以裨世道而鎭人心也。特以世祿之裔。立朝稍久。使之奉令承敎。可幸無罪。而念臣性本疎鈍。識又昏短。廁跡宰樞。亦有年所。而備員旅進。一味尸素。伎倆畢露。頭顱已判。今者除目之出。已多四方之駭聽。若又揚揚冒進。重誤國事。以致世道之緣臣而落下。則臣雖十死。其何以贖其罪乎。方今聖明在上。如日中天。群彦勵翼。靖共在位。欲擇需世之才。畀以鎭物之任。何患無人。而乃以如臣之悾悾無一稱者。授之以不敢當之職。責之以不敢當之事。是欲其柱傾。而用之者朽株。望其涉險。而艤之者漏舡。此臣所以寤寐驚怵。寧受逋慢之誅。終不敢承當者也。且臣犬馬之齒。已近七旬。筋力耗朽。神精銷亡。置之閑司。猶懼不堪。加以數年以來。屢經重疾。眩作無常。如在昏霧。言語則先忘後失。處事則十顚八倒。非但通朝之所共知。日月之明。已燭無餘。雖閑漫簿書之末。實無以領會檢攝。如此而尙可以應百責而董庶僚哉。敦召冞勤。而轉動末由。眷倚益重。而裨補無術。左思右量。茫無所措。情窮勢迫。玆不得不更籲閔覆之天。伏乞聖慈。曲賜矜諒。亟收非分之職。仍治違命之罪。以重國體。以安賤分。不勝萬幸。臣無任崩迫戰灼之至。答曰。省疏具悉卿懇。兩度疏批。悉敷心腹。言已竭矣。意又窮矣。予之今日眷毗。卿之今日擔負。果何如也。予之所以期望。卿之所以自任。又非前日之比也。卿宜出而論道。裨予寡人之國事。奈之何一日二日。辭巽爲事哉。常參有命。期在來朝。卿須安心勿辭。卽起視事。用副虛佇之望。仍傳曰。此批答。遣史官傳諭于左議政。造朝日子。使之知悉。
정조 6년
事變假注書李顯道書啓。臣敬奉聖批。馳往傳諭于南部會賢坊部越邊契小公洞議政府左議政洪樂性所住處。則以爲。臣荐陳肝膈之懇。恭竢逋慢之誅。史官儼臨。宣布恩批。兪音愈邈。敦召益勤。感泣之極。繼以抑塞。顧臣無似。豈有一分堪承之望。而前後恩敎。嚴懇至此。區區分義。他不敢顧。謹當於明日。躬謝恩命。面陳衷懇矣云矣。敢啓。答曰。知道。
정조 6년
行副司直李福源疏曰。伏以。臣自被新命。行且旬日。陳籲者再。附奏者三。恩極於上。辭竭於下。進無轉身之路。退無措躬之地。夙宵惶阨。不知所出。噫。臣之不可進。何待於賤疾。亦何待公格哉。以石慶之罷駑。兼鄭五之歇後。人器之太不稱。聲望之又不及。受之無義。辭之有說。然而臣不敢以此堅引者。末俗滔滔。矯飾成風。恐聖明之不察其實。或以臣爲例讓也。若臣癃廢實狀。卽通朝之所共知。聖鑑之所已燭。夫人生百爲。視爲之先。苟不能視。則動皆模索。行必顚錯。家事且不能了。而況於廟務乎。使臣巧於藏拙。漫不省職。闔眼於籌司之文簿。噤口於賓筵之奏覆。憒憒隨行。惟榮祿是饕。則安在臣感激圖報之誠。而亦豈我聖上簡拔臣責勉臣之至意哉。至於姻婭相避。法意甚嚴。所以別公私遠嫌疑。一部大典。卽王府之關和。而吏典所列相避條。首載政府。蓋政府者。百官之儀刑。四方之表準也。堂堂金石之典。自政府壞之。則將何以統百官而視四方乎。一二前輩。雖或有例。而多是身係安危。望重朝野。屢辭不獲。權宜破格。決非如臣庸下。所宜援引。大防截然。不可踰越。此臣所以寧伏逋慢之誅。而不敢爲冒沒之計者也。昨下批旨及別諭。辭敎諄複。開示丁寧。仰想聖意之虛佇。不覺微衷之倍激。氷炭交中。終夜徊徨。極知頻繁瀆擾之萬萬僭猥。而旣不能趨承。又不敢默息。畢瀝肝血。冒死仰籲。伏乞聖明。俯垂諒察。先改臣職秩。仍勘臣罪戾。以重名器。以肅法紀。千萬不勝幸甚。臣無任屛營祈懇之至。答曰。省疏具悉卿懇。罄予衷曲。以冀卿之幡然改圖。而卿乃控讓若是。無意造朝。竊爲卿介爾也。予於前批。以先卿之思。勗之於卿。卿之至于今力辭不出。實非意想所曁。急於敦勉。又此申申。卿須安心勿辭。卽起視事。仍參明日朝參。仍傳曰。此批答。遣史官傳諭于右議政。造朝日子。使之知來。
정조 6년
記事官金夏璉書啓。臣敬奉聖批。馳往傳諭于東部景慕宮坊於義洞契議政府右議政李福源所住處。則以爲。臣屢控呼籲。而未蒙恩兪。荐犯逋慢。而尙逭譴罰。聖批之下。情窮勢迫。不敢更煩文字。以重僭猥之罪。謹俟明日。冒入前席。申暴血懇云矣。敢啓。傳曰。知道。
정조 6년
壬寅正月二十九日辰時。上御誠正閣。檢校直提學入侍時。檢校直提學鄭民始。左副承旨鄭志儉。假注書趙衍德。記事官曺喜有。記注官金鳳顯。以次進伏訖。上曰。卿何當下往南漢乎。民始曰。再明欲爲下往。故俄入狀啓矣。上曰。夜間雷聲政殷。正月有雷災。是罕有矣。民始曰。二月節入已久矣。似無所怪矣。上曰。朝參雖値齋日。亦有設行之例。常參亦爲設行乎。考出前例以來。可也。賤臣承命出回奏曰。考見政院日錄。則庚子五月以後。復舊例定式施行。而若値有故。則政院稟旨停止矣。上曰。以特敎設行謄錄。考出以入。可也。賤臣承命出回奏曰。若有特敎。則設行云矣。民始曰。閣臣雖差外任。猶帶閣臣之銜。此後則依受由例。成給路文。宜矣。上曰。卿言誠好。依此爲之。添入定式。可也。命退。諸臣以次退出。
정조 6년
壬寅正月二十九日未時。上御觀物軒。右承旨與五衛將宣傳官入侍時。右承旨趙時偉。記事官趙興鎭。兼春秋曺喜有金鳳顯。五衛將沈念祖。行首宣傳官金宇鎭。宣傳官閔百履。以次進伏訖。上曰。近來夜巡疎虞。巡更着力爲之。禁火等節。亦各別嚴飭。念祖曰。當依下敎擧行矣。上謂宇鎭曰。宣傳官廳節目及受敎故事。多有釐整事。與閔百履同爲出去。自今日惕念擧行。可也。命退。諸臣以次退出。
정조 6년
行都承旨嚴璹藥院進。行左承旨徐有大坐。右承旨李在學坐直。左副承旨金宇鎭坐直。右副承旨鄭志儉坐。同副承旨趙鼎鎭坐。注書趙興鎭仕李祖承病。假注書趙衍德藥院直。事變假注書李顯道仕。
정조 6년
上在昌德宮。行常參。停經筵。
정조 6년
金宇鎭啓曰。大司憲徐晦修牌不進。推考傳旨今方捧入。而莫重常參。兩司無一人進參。更爲牌招。何如。傳曰。允。
정조 6년
傳于金宇鎭曰。李判府事留待。常參同爲入侍。
정조 6년
傳于鄭志儉曰。左承旨馳詣受香諸所。奉審摘奸以來。
정조 6년
傳于李在學曰。政事當日爲之。
정조 6년
傳于鄭志儉曰。右副承旨入侍。
정조 6년
傳于李在學曰。今日政初仕。令次堂擧行。相避勿拘。
정조 6년
傳于趙鼎鎭曰。傳命誤傳。當該中官。令該府處之。
정조 6년
大司諫前望單子入之。申應顯落點。
정조 6년
承旨前望單子入之。徐有大金宇鎭趙鼎鎭落點。
정조 6년
大司諫前望單子入之。黃昇源落點。
정조 6년
兵曹參議前望單子入之。沈念祖落點。
정조 6년
傳于徐有大曰。今日閤外待令近仗軍士。刑判開坐。竝令捧招以聞。
정조 6년
以刑曹近仗軍士捧供啓目。傳于鄭志儉曰。此輩所爲。雖極痛駭。莫非官員不能禁戢之致。於渠輩何誅。今番竝分揀放送。此後涵仁亭殿座時。賓陽門外及明政殿月臺。禁軍排立處以內。復有攔入之弊。該房審察微稟後。直捧堂郞。罷拿傳旨。
정조 6년
有政。吏批。判書金鍾秀在外未肅拜。參判金文淳進。參議未差。右承旨李在學進。吏批啓曰。判書金鍾秀在外未肅拜。參議未差。小臣獨政未安。何以爲之。敢稟。傳曰。仍爲之。以林道浩爲兵曹佐郞。鄭重祿爲直講。尹元東爲司䆃直長。南獜耇爲內贍奉事。故奉朝賀李喆輔。贈領議政例兼。右議政李福源考。再政。丁志德爲禁府都事。徐有豐爲濟用奉事。李舒永爲永祐園參奉。故奉朝賀洪象漢。贈領議政例兼。左議政洪樂性考。濟用奉事徐有豐。禁府都事李永源相換。永祐園參奉李舒永。禁府都事洪百膺相換。
정조 6년
兵批。判書鄭好仁進。參判未差。參議沈有鎭病。參知柳誼入直進。行左承旨徐有大進。以趙時偉爲宣傳官。徐有和李延喆爲五衛將。李汝節文祥富爲武兼。副司直申應顯李顯永。
정조 6년
兵曹口傳政事。以李昌運爲左邊捕盜大將。
정조 6년
傳于金宇鎭曰。端揆初筵之奏。旣示許可。不待日暖間。過齋日後。經筵。取稟入之事。該房知悉。
정조 6년
以大司諫黃昇源所懷擧條。傳于金宇鎭曰。所請不過禁令傳敎反汗事。而自經朝筵。前右相奏對反汗之請。殊非開口之事。原擧條留中。
정조 6년
以禁府都事汰去人現告。傳于金宇鎭曰。向見九十歲婦女封爵別單。已有所憫惻。至於本罪。渠輩雖因無形而然。法禁之蕩然。實非渠輩創爲。以此以彼。合施曠蕩之擧。汰去禁府都事竝蕩滌。已出代之類。待窠付職事。分付。雖已准瓜。更無特敎。無得序遷之意。一體分付。
정조 6년
李在學。以兵曹言啓曰。卽接南所衛將沈念祖牒報。則去夜巡更時初更四點。銅龍門前路。執捉犯禁一名。則稱以水剌間軍士金老味。又於仁政門前路。執捉一名。則稱以政院使令鄭重翼。兩漢當此內巡至嚴之時。俱以蓬頭短衣。不佩號牌。肆然冒禁。行止極涉殊常。不可尋常處之。而金老味稱名。則其時適於禁衛營入直軍。同爲執捉。而厥漢伴醉欲逃。故仍爲逢授於入直將官廳。鄭重翼稱名人。則今方拘置本所云。而銅龍門入直把摠元䋜鎭手本內。去夜初更四點。銅龍門入直軍及貳極門把守軍巡察時。着白衣不着笠無號牌人。執捉於銅龍門上邊。適當五衛將巡更之時。所見極爲可疑。入直將領及五衛將。同立結縛。置于直中。問其姓名。則稱以水剌間軍士金老味云。當此昏夜。闕內重地。無端犯夜之人。不敢私自處置以報。金老味鄭重翼等。不有法禁。肆然犯夜。已極無狀。號牌之法。何等申明。而亦不佩號牌。兩罪俱發。尤涉痛惡。自臣曹。事當從重勘處。而方當藏刑之時。他無懲勵之道。上項金老味鄭重翼。令攸司考律科治。何如。傳曰。所謂老味。旣是廚房軍士。所謂鄭哥。又是政院使令。當此內巡至嚴之日。緣何委折。有此犯捉乎。此輩亦欲探識新衛將威令。故作此擧措乎。事之訝惑。莫甚於此。爲先推問次。分付各處。
정조 6년
又以義禁府言啓曰。邊聖和杖六十收贖奪告身一等。李昌運笞四十收贖附過放送。照律草記批旨內。如有功議。各減一等事。命下矣。邊聖和七代祖潝。振武原從功臣云。功減一等。笞五十收贖。解見任別敍。李昌運無功議云矣。敢啓。傳曰。知道。
정조 6년
事變假注書李顯道書啓。臣敬奉聖諭。馳往傳諭于中部貞善坊太廟洞契判中樞府事李徽之所住處。則以爲。臣宿病觸風添苦。入城累日。未伸叩謝之忱。惶悚俟譴之際。史官宣諭。特有待朝登筵之命。謹當强疾趨進云矣。敢啓。傳曰。知道。
정조 6년
領議政徐命善箚曰。伏以。臣拘攣之疾。已跨五朔。百方歠藥。未見分減之效。一番觸冷。輒有尺退之形。亶合委身床褥。甘爲癃癈之人。而特以推諉無處。鞭策如舊。尙免顚踣。誠非始料。向於筵席。猥暴難强之實狀。而聖慈憫恤。曲加軫念。稍竢揆地之備位。許令休沐調病。臣感激恩私。銘鏤心骨。翹首跂足。亦旣有日。僚相肅命。朝野想望。自此國事。廟務可無瘝曠之憂。臣以此時。苟不能屛閒息神。煞費治療。抑恐其漸就難醫。孤負德意。玆將疾痛之呼。敢冀生成之澤。惟聖上之終始哀憐。特賜長暇。則庶可以專致刀圭。獲延殘喘。臣不任拱手顒祝之至。取進止。答曰。省箚具悉卿懇。卿在中書。實有獨賢之歎焉。倘非卿之向國一念。身不自有。孰肯爲此惱碌也。然於不知之中。已多受損。去冬愼節之尙未快祛。亦因積瘁之故。見今新相造朝。鼎席俱備。綽有分勞之地。寧忽典諒之道。況念臥閤養疴。不妨於論道。特許旬日之暇。俾專攝理之方。卿須安心勿辭。體予慇懃之諭。加意愼護。仍傳曰。此批答。遣史官傳諭于領議政。仍遣御醫齎傳養補之劑。
정조 6년
判府事鄭弘淳箚曰。伏以。臣起身床笫。重入淸禁。獲近耿光。戀結之餘。懽忻自倍。念臣厚蒙恩庇。任便調息。殘喘之得至今日。莫非我聖上攸賜。惟宜殫竭氣力。少自效於起居之列。而元氣未復。尙爾澌頓。乍出旋入。便成長暇。今日常參。又不得自力進參。跡涉偃便。罪增逋慢。蓋臣病勢。雖幸少減。瘡穴未合。動作之際。猶患拘攣。自同完人。時日難期。不但重任之許久虛縻。有關國體。輪直之時。僚員獨賢。尤切私心之兢悶。玆敢不避煩猥。冒死哀籲。伏乞聖慈。亟命遞改臣藥院之任。仍勘臣曠職廢禮之罪。以肅朝綱。不勝萬幸。取進止。答曰。省箚具悉卿懇。自見卿面。稍覺寬慮。而神觀比昔消瘐可想榮衛之未復常度。已於轎前。以無忽少愈之戒。更須加意愼護有所云云。於卿從此。意謂卿便意養疴。際接辭箚。實非始料所及。本院有提調焉。又有副提調焉。番次輪回。亦無苟簡之歎。更冀卿之安心穩攝也。仍傳曰。此批答。遣史官傳諭于鄭判府事。念卿周歲藥院之勞。每爲之悶慮。迨此調將之時。寧忽添損之戒。卿須諒此事。一體傳諭。
정조 6년
敦寧都正沈觀之疏曰。伏以。臣卽聖世之一僇人耳。身名汚衊。情踪危臲。決義引廢。守分田野。以爲沒齒之計者。五年于玆矣。不自意天地之仁。無物不遂。簪履之收。猥及滓穢。敦府除旨。忽下於千萬夢想之外。蓬蓽生輝。枯荄復華。臣拜命驚惶。感激而涕。自不覺五情之失守也。噫嘻。人臣之遭罹罔測者。從古何限。而豈有如臣之至危而絶悖。蒙被渥恩者。亦何限。而復豈有如臣之曲全而偏護者乎。臣之尙逭刑章。卽殿下父母於臣也。臣之得保家族。亦殿下日月於臣也。生死骨肉。恩山德海。報答無路。隕結是期。惟日夕攢手。祝聖而已。固何敢費辭章皇。以增猥越之誅。而第其痛冤切迫之私。實有九死而不泯者。惟彼徐郁修。苟有讎怨於臣。而欲爲之甘心。則構臣殺臣。何患無術。今乃捏合窮天地亘萬古所無之三凶逆。而抑勒爲說曰。東趨西附。先麟後龜。必欲見闔門之湛滅。彼雖不難於下筆。是豈忍乘憤而加人者耶。若以𨩌賊之近出臣族。欲售眩惑必中之計。有此脅持勒驅之說。則天日在上。公議在下。臣之有罪無罪。自當昭著。焉可誣也。夫論人極罪。斷之重律。揆以公法。固自不輕。何不指的其蹤跡。只曰。先後趨附。何不明言其事實。只曰。豈無往來。含糊鶻突。全沒把捉。使當之者。無以知罪而自服乎。其他醜衊之語。直是俚辱之習。不料臣之積怨於彼。胡爲而若是之酷也。臣於此。實不欲索言較絜。以益其羞辱也。鳴呼。以臣之不肖無狀。徒藉先蔭。厚受國恩。濫躋緋玉。行己無素。橫被罔極之人言。乃致難洗之僇辱。撫躬慙痛。求死不得。尙可以抗顔周行。復玷朝班。重自陷於縱恣無忌之科哉。且臣本無敦寧。其在公格。又不容一日虛縻。而臣自月初。忽患大腫。破膿添傷。殘喘如綫。忍死登道。寸寸前進。今始來伏城闉之下。猥陳崩迫之情。跡涉稽緩。尤增死罪。伏乞聖明。俯垂諒察。亟命鐫削臣職。仍治臣罪。以卒生成之澤。俾全自靖之義。誠不勝至願。省疏具悉。業已昭釋。爾其勿辭。本職。令該曹稟處。
정조 6년
左議政洪樂性箚曰。伏以。臣旣迫嚴命。冒昧出肅矣。所帶氷庫提調。卽令該曹照例遞改焉。答曰。省箚具悉卿懇。箚辭。許令該曹照例稟處。仍傳曰。此批答。遣史官傳諭于左議政。
정조 6년
右議政李福源。伏以。臣旣辭不獲命。冒膺匪據。前所兼惠民署瓦署提調。不宜仍帶。乞令該曹照例稟處焉。答曰。省箚具悉卿懇。箚辭。許令該曹照例稟處。傳曰。此批答。遣史官。傳諭于右議政。
정조 6년
壬寅正月三十日午時。上御觀物軒。右副承旨與檢校直提學。同爲入侍時。檢校直提學鄭民始。右副承旨鄭志儉。記事官趙興鎭。兼春秋曺喜有金鳳顯。以次進伏訖。上曰。南漢之行。明果離發耶。民始曰。明日果出往矣。上曰。何日入來乎。民始曰。出去後。自多擧行之事。三四日後。似可入來矣。上曰。無事往來。好矣。命退。諸臣以次退出。
정조 6년
壬寅正月三十日未時。上御誠正閣。左副承旨入侍時。左副承旨金宇鎭。假注書趙衍德。記事官曺喜有。記注官金鳳顯。以次進伏訖。上曰。右相初登筵席。奏語亦甚恬雅。古人所謂宰相須用讀書人。儘不虛語矣。宇鎭曰。新卜後物情果翕然矣。上曰。左相所奏。亦多嘉尙矣。宇鎭曰。果然矣。上曰。丁志德聞有九十老親。而今政復職。誠可幸矣。宇鎭曰。然矣。上曰。濟用奉事徐有豐。永祐園參奉李舒永。以禁府都事相換事。分付。命退。諸臣以次退出。
정조 6년
行都承旨嚴璹藥院直。行左承旨徐有大坐。右承旨李在學坐。左副承旨金宇鎭坐。右副承旨鄭志儉坐直。同副承旨趙鼎鎭坐直。注書趙興鎭仕直李祖承病。假注書趙衍德藥院直。事變假注書李顯道仕。
정조 6년
徐有大啓曰。守禦使鄭民始。以城堞看審事。廣州地出去矣。御營大將兼察。不可一刻暫廣。何以爲之。敢稟。傳曰。訓鍊大將兼察。
정조 6년
徐有大啓曰。御營大將。以訓鍊大將兼察事。命下矣。訓鍊大將具善復。卽爲牌招聽傳敎。何如。傳曰。允。
정조 6년
趙鼎鎭啓曰。禁府都囚徒單子。每十日修呈。坐不坐單子。每朔晦日修呈。自是規例。昨日當爲入啓。而今始來呈。事極稽忽。元單子今方捧入。而當該堂上之不能察飭。誠甚未安。推考警責。何如。傳曰。允。
정조 6년
傳于徐有大曰。右副承旨入侍。
정조 6년
傳于徐有大曰。左副承旨入侍。
정조 6년
李在學啓曰。抄啓文臣親試。以初三日爲之事。命下矣。處所以何處爲之乎。敢稟。傳曰。便殿爲之。
정조 6년
備忘記。茂山都護府使李尙訥下直。長弓一張。長箭一部。片箭一部。筒兒一箇賜給。
정조 6년
趙鼎鎭。以禮曹言啓曰。每年各陵展謁。春二三月。秋八九月取稟事。曾有定式矣。今春展謁。定於何陵。而以何間擇日乎。敢稟。傳曰。以望念間至晦間擇入。
정조 6년
趙鼎鎭。以禮曹言啓曰。永禧殿酌獻禮間二年取稟事。曾有定式。而今年當次矣。酌獻禮吉日。以何間推擇乎。敢啓。傳曰。以旬前擇入。
정조 6년
金宇鎭。以禮曹言啓曰。永禧殿酌獻禮。以旬前擇入事。命下矣。卽令日官推擇。則今二月初四日吉。初五日拘忌。初六日國忌齋戒。初七日國忌正日。初八日拘忌。初九日吉云。以何日定行乎。敢稟。傳曰。以初四日爲之。
정조 6년
鄭志儉啓曰。今初四日永禧殿酌獻禮時。祭文當爲製進。藝文提學徐浩修。待開門牌招。何如。傳曰。允。
정조 6년
鄭志儉。以兵曹言啓曰。今二月初四日。大駕詣永禧殿親行酌獻禮時。以何營軍兵隨駕。何營軍兵留陣。而禁軍馬步軍幾番幾哨磨鍊乎。敢稟。傳曰。陵行當前。其在均勞佚之義。不可無闊狹之擧。禁衛營馬步軍全數爲先後廂。禁軍竝與入直二番隨駕。留營及留陳。安徐。
정조 6년
行都承旨嚴璹藥院直。行左承旨徐有大坐。右承旨李在學坐直。左副承旨金宇鎭坐。右副承旨鄭志儉坐。同副承旨趙鼎鎭坐直。注書趙興鎭藥院直李祖承仕直。事變假注書李顯道仕。
정조 6년
傳于金宇鎭曰。左副承旨同副承旨入侍。
정조 6년
傳于鄭志儉曰。禮房承旨。馳詣永禧殿景慕宮。奉審摘奸以來。
정조 6년
傳于李在學曰。前後申飭之下。禮曹擧行。萬萬駭然。當該郞廳拿處。
정조 6년
傳于趙鼎鎭曰。同副承旨入侍。
정조 6년
吏曹口傳政事。奎章閣直提學單沈念祖。
정조 6년
備忘記。前直提學沈念祖。仍任前職。時任閣臣行公者。只有一人。卽自本閣牌招察任。
정조 6년
傳于李在學曰。李魯春李祖承曺允大之所授日記。極甚不多。而尙不修納者。萬萬駭然。皆令明日內修納。趙衍德日記。不可以時日了當。第令斯速修整。而近看李顯道。頗亦了了。欲觀才分之如何。渠與衍德隨入侍。次對筵說。皆令衍德。移授顯道處。使之不多日內修納。雖非與衍德同入之時。如次對筵話之已正書經覽還下者。竝與伊筵擧條及傳敎。一體移授顯道。從速修納。左副惕念照檢。各別申飭來到後。這卽入啓。
정조 6년
吏曹口傳政事。以任濟遠爲右通禮。
정조 6년
傳于趙鼎鎭曰。滯囚可悶。判堂方詣齋所。時囚議讞。令次堂擧行。
정조 6년
鄭志儉。以禮曹言啓曰。今二月初五日宗廟永寧殿景慕宮春奉審時。永禧殿當爲一體擧行。而本殿有頉等處。同月初三日。以修改事。啓下矣。更無執頉處。故本殿奉審。不爲擧行之意。敢啓。傳曰。知道。
정조 6년
趙鼎鎭。以兵曹言啓曰。今二月初四日永禧殿擧動時。本曹補把京畿驛馬十五匹。依例入把之意。分付本道。何如。傳曰。允。
정조 6년
徐有大。以禁衛營言啓曰。本營中軍。今當差出。而擬望之人乏少。外任竝擬。何如。傳曰。允。
정조 6년
趙鼎鎭。以禁府言啓曰。兵曹前參議沈有鎭。前佐郞朴奎淳等拿囚之意。敢啓。傳曰。捧供以聞。
정조 6년
禁府啓目。兵曹前參議沈有鎭。前佐郞朴奎淳等矣。沈有鎭段。矣身入直騎堂。莫重殿座時。不能檢飭禁喧。溺職之罪。在所難免。朴奎淳段。矣身入直騎郞。莫重殿座時。不能禁喧。昏劣不職之罪。無以自逭。禁推罪。各笞五十收贖。解見任別敍。竝只私罪。判付啓。付過放送爲良如敎。
정조 6년
又啓目。向前李太源議處云云。以此照律。何如。判付啓。風寒若此。今日內考律。爲先放送。從後。草記爲良如敎。
정조 6년
又啓目。向前權尙鎭金道爀等議處云云。以此照律。何如。判付啓。考律勘放後。草記爲良如敎。
정조 6년
行都承旨嚴璹齋宿。行左承旨徐有大齋直。右承旨金宇鎭齋宿。左副承旨鄭志儉齋宿。右副承旨申應顯齋直。同副承旨黃昇源齋宿。注書趙興鎭藥院直李祖承齋直。事變假注書李顯道仕。
정조 6년
徐有大啓曰。明日大駕詣永禧殿後。王大妃殿惠慶宮問安。何承旨進去乎。敢稟。傳曰。右副承旨進去。
정조 6년
傳于申應顯曰。試官入侍。
정조 6년
承旨前望單子入之。申應顯黃昇源落點。
정조 6년
傳于黃昇源曰。拿處禮曹佐郞姑放。使之冊子修正。而如有錯誤處。更捧拿處傳旨。
정조 6년
以臺諫有闕政事取稟。傳于鄭志儉曰。當日爲之。
정조 6년
戶曹判書前望單子入之。金華鎭落點。
정조 6년
有政。吏批。判書金鍾秀在外未肅拜。參判金文淳進。參議未差。右承旨金宇鎭進。啓曰。判書金鍾秀在外未肅拜。參議未差。小臣獨政未安。何以爲之。敢稟。傳曰。仍爲之。以洪良浩爲大司諫。柳煥星爲監察。李基恒金光運爲典籍。兪彦鎬爲氷庫提調。李𡊠爲瓦署提調。兼春秋單金健修。監察柳煥星。禁府都事尹光濩相換。
정조 6년
兵批。判書鄭好仁病。參判李𡊠入直進。參議沈念祖病。參知柳誼病。同副承旨黃昇源進。副司直李敬玉沈有鎭金翊休。
정조 6년
鄭志儉啓曰。明日動駕時。兩司諸臺俱在外。無侍臣進參之員。合有變通之道。何以爲之。敢稟。傳曰。與大司憲許遞。前望單子入之。
정조 6년
臺諫前望單子入之。大司憲李在協。司諫金樂洙。獻納柳孟養。掌令安鼎大。持平沈樂洙韓用龜。正言李書九趙公鎭落點。
정조 6년
吏曹判書前望單子入之。李衍祥落點。
정조 6년
申應顯啓曰。新除授大司憲李在協方在削職中。持平沈樂洙方在削版中。何以爲之。敢稟。傳曰。給牒敍用。
정조 6년
兵曹口傳政事。副司直金鍾秀。
정조 6년
傳于黃昇源曰。通明殿次入。入之。
정조 6년
傳于黃昇源曰。右承旨入侍。
정조 6년
吏曹口傳政事。以尹長烈爲奉常正。
정조 6년
申應顯啓曰。持平韓用龜。正言趙公鎭牌不進罷職傳旨。今方捧入。而司諫金樂洙。獻納柳孟養。掌令安鼎大。正言李書九。持平沈樂洙皆在外。侍臣無進參之員。何以爲之。敢稟。傳曰。倂許遞。纔已開政。未差之代。與大司憲前望單子入之。
정조 6년
臺諫前望單子入之。大司憲李性源。司諫朴天行。掌令李敬一尹㬦。持平李顯默李錫夏。獻納金載瓚。正言李魯春洪仁浩落點。
정조 6년
傳于黃昇源曰。纔下牌招之命。旋有在外之稟。國體所在。苟艱極矣。前望更又點下。新除授兩司。竝牌招齋宿。
정조 6년
以慶尙監司趙時俊。設賑處饑口穀數開坐狀啓。傳于徐有大曰。比戊戌饑口。加爲幾許。減爲幾許。邑鎭堡牧場等設賑處多寡。又何如。竝自本司相考謄錄。具別單草記以聞。
정조 6년
徐有大。以訓鍊都監言啓曰。明日永禧殿擧動時。銅龍門西營入直及諸處把守將率。竝以訓局軍兵替代入直事。自禁衛營草記矣。銅龍門軍一百十四名。把摠崔秉敎。哨官崔致侃。旗牌官金得源。西營軍四十名。哨官洪靑行率領。待標信替代入直。各處把守。依前名數。元入直中除出。各其將校。率領把守。而還宮後。還爲替直之意。敢啓。傳曰。知道。如是則安有休息之義哉。該營軍入直各處。只以二十名式替把。而皆以本營內外入直軍兵中除出。替把出番軍則勿爲出用。可也。
정조 6년
申應顯。以禮曹言啓曰。卽接章陵參奉所報。則本陵紅箭門柱根朽傷。今初二日申時。爲風雨所折傷云。依定式發遣本曹郞廳奉審後稟處。何如。傳曰。允。
정조 6년
徐有大。以訓鍊都監言啓曰。出身洪重仁還家後査實草記事。親承下敎矣。洪重仁方自謫所上來。故招來査問。則所供內。矣身館洞基址。自戶曹代土許給。故菜蔬供上。至今擧行。別無可達。而昨冬上言事。則矣身五代祖唜龍。以蘆原驛吏。當丙子胡亂。扈從瀋陽。水茄子菱菠蒿芥菜三蔬。殫誠求得於彼地。逐日供上矣。還朝之日。三菜種子。密得藏來。播種往十里。宗廟擧動時。始自此日。三種新菜進上。則薦于宗廟。嘉其至誠。矣身五代祖父唜龍。特授加資。五代祖母永春。賜名洪德。自於義宮朔給料布。往十里鵲山。亦爲賜給。以爲世代種菜進上之資。而其後又賜於義宮北墻外基址。三菜移種此地。一以爲進上之地。一以爲逐日問安事。特承下敎。移接館洞。故往十里鵲山田畓。則朴哥爲姓人處。姑爲付托藍染進上。使之擧行矣。矣身五代祖父母身死之後。曾祖與祖父。繼以早死。歲月旣久。未及還推。今則矣身旣知世傳賜給之地。見失他人。實爲冤抑。昨年冬果爲上言云矣。爲先捧供以入。而事係訟理。臣營不敢擅便。明査處決之意。分付該曹。何如。傳曰。此非該曹所干之事。垈是宮垈。圃是內圃。況卿方帶濬堂。且管宮役。招致洪哥及明禮。於義宮宮任。詳査委折。出意見從長論理稟處。要之。還推朴漢之物。移給洪德之孫。似甚無妨。而朝家不但未詳本事之裏面而已。宮垈代土區處一款。亦爲考奏。可也。
정조 6년
徐有大。以訓鍊都監言啓曰。依下敎。字內內外宮墻把守軍兵等處。設粥分饋之意。敢啓。傳曰。知道。
정조 6년
徐有大。以訓鍊都監言啓曰。禁衛營軍替代草記。傳曰。知道。如是則安有休息之義哉。該營軍入直各處。只以二十名式替把。而皆以本營內外入直軍兵中除出替把。出番軍則勿爲出用可也事。命下矣。弘化門軍十名。金虎門軍十名除出。把摠崔秉敎。哨官崔致侃。旗牌官金得源率領替代。入直於銅龍門。廣智營軍十名。軍餉色軍十名除出哨官洪靑行率領。替代入直於西營。還宮後還爲替直。而竝待標信擧行之意。敢啓。傳曰。知道。
정조 6년
徐有大。以禁衛營言啓曰。今二月初四日永禧殿擧動時。本營馬步軍兵全數。爲先後廂事。命下矣。銅龍門入直軍九十四名。貳極建陽兩門各十名。西營入直軍二十八名及宮墻頹圮處把守軍十二名。依兵曹啓下節目。以訓鍊都監砲手替把。竝與新營入直馬步軍兵。待標信出送。外營各處入直將官軍兵。依例除標信出用。還宮後還入直之意。敢啓。傳曰。知道。
정조 6년
徐有大。以禁衛營言啓曰。依下敎。字內內外宮墻把守軍兵等處。設粥分饋之意。敢啓。傳曰。知道。
정조 6년
徐有大。以禁衛營言啓曰。本營參軍兪國柱。今於雪壓松輸入之際。不勤董役。所授烙印。不爲封標。任置私處。事多疎忽。此等駭妄昧事之人。不可責以禁松之任。爲先汰去之意。敢啓。傳曰。知道。
정조 6년
徐有大。以御營廳言啓曰。依下敎。字內宮墻把守軍兵等處。設粥分饋之意。敢啓。傳曰。知道。
정조 6년
金宇鎭。以義禁府言啓曰。時囚罪人李太源議公事判府內。考律勘放後。草記事。命下矣。李太源段。田結出稅。何等至重。而吏屬之從中偸弄。至於二十餘結之多。身爲守令。全不覺察。矇然修報。揆以法意。極爲駭然。罪取考律文。則大明律不應爲條有曰。凡不應得爲而爲之事。理重者。杖八十。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。李太源。杖八十收贖。奪告身三等放送。權尙鎭金道爀等段。定配罪人之逃躱渰死。雇人代點。雖出於前官在任之時。其因循代點。矇未覺察之狀。極爲可駭。罪取考律文。則大明律徒流人逃條有曰。主守及押解人不覺失囚者。一名杖六十。大典推斷條有曰。犯私罪杖六十。奪告身一等。犯枉法受贓外。笞杖竝收贖云矣。權尙鎭金道爀等。各杖六十收贖。奪告身一等放送。而權尙鎭則前以他罪。徒二年半定配於洪忠道忠州牧可興驛矣。以今番罪目。添書於前罪目。依例發遣府羅將。還發配所。何如。傳曰。允。如有功議。各減一等。
정조 6년
黃昇源。以義禁府言啓曰。李太源。杖八十收贖。奪告身三等。權尙鎭金道爀等。杖六十收贖。奪告身一等事。照律草記批旨內。如有功議。各減一等事。命下矣。李太源十代祖石亨佐理功臣云。功減一等。杖七十收贖。奪告身二等。權尙鎭祖聖徵。揚武功臣。金道爀五代祖起宗。振武功臣云。竝功減一等。各笞五十收贖。解見任別敍之意。敢啓。傳曰。知道。
정조 6년
黃昇源。以義禁府言啓曰。拿處禮曹佐郞保放。使之冊子修正。而如有錯誤處。更捧拿處傳旨事。命下矣。時囚罪人禹禎圭。卽爲保放之意。敢啓。傳曰。知道。
정조 6년
黃昇源。以左右捕盜廳言啓曰。因傳敎。摠戎廳還上逋欠逃躱罪人柳之厚。定校卒發捕。爲先捉得於咸鏡道安邊地。嚴囚左廳之意。敢啓。傳曰。知道。移付刑曹。依律勘處。未捉來罪人。何無形影。如是而捕將烏可無罪。前捕將徐有大雖已遞職。當初不能嚴飭之罪。亦不可獨逭。卿等益加暢念。以爲斯速就捕之地。
정조 6년
刑曹啓目。粘黃海監司李敬養。旣已遲晩。所當照律施行是白乎矣。係是二品。上裁。何如。判付啓。觀此緘答內措語。曰精爽失守。曰昏闇。曰駭妄云云。足博一粲是如乎。該伯苟知其然。胡不隨事抖擻。觸處振發。務盡綜明之方。蓋效憚壓之責。而反有此訟愆之言是隱喩。已愆之知訟。固是美事。訟亦不可長。留在鄕中該伯。觀夫營屬之得罪於該伯者乎。作罪之後。不卽決罪。日事究詰之不已是隱。則厥漢雖曰素是强梁人。事事必致犯科。不免手脚之忙亂。況旀方面重任。體貌何如。而三朔在藩。再遭請罷。加以行査發緘之關。首尾相望。該伯雖欲悉心做事。眞所謂無如之何。何異於上所謂營屬之云云乎。今番段。緘推竝以分揀爲去乎。自關到日。十分淬勵。無或更罹罪過爲有矣。古有知如是爲病。不如是爲藥之語焉。該伯備知症情。更尋攻藥之路。期於快痊事。自卿曹措辭行會爲旀。祗受形止。仍令狀聞爲良如敎。
정조 6년
大司憲李在協啓曰。臣曩叨見任。罪在溺職。譴削之罰。不足以少贖萬一。不意新除遽辱。特敍繼降。動駕隔日。召牌狎臨。怵分畏義。雖不得不章皇祗肅。而罪重罰輕。尙切惶愧。不可以已經薄勘。有所自恕。況同罪之人。尙未蒙敍。尤何敢徒恃寵靈。獨爲晏然仍據於職次乎。請命遞斥臣職。答曰。依啓。
정조 6년
壬寅二月初三日未時。上御誠正閣。前二直提學一二直提學入侍時。前二直提學徐浩修。一直提學沈念祖。左副承旨鄭志儉。記事官李祖承曺喜有。記注官金鳳顯。以次進伏訖。上曰。箕伯已除度支。度支重任。不可久曠。固當卽爲上來。而治簿遲速。前直提學。似必詳知矣。浩修曰。重記爲三卷冊。而各邑文書到營。然後可以會計。故其行自當差遲矣。上曰。奉朝賀莅任箕營。今幾年所。浩修曰。丙申年矣。上曰。臨軒功令。各體具備。年條無漏。可謂善成冊子。然編帙多寡。自多不均。第十七卷。當合附於十六卷。第十九卷。當合附於十八卷。而至於壬寅年條則多置空張。次次謄出。可也。一直提學。素閑於此等事。須主管也。志儉曰。圖書集成題目。今已畢書。何間當爲還入乎。上曰。後日奉審時。還藏于奎章閣。可也。命退。諸臣以次退出。
정조 6년
行都承旨嚴璹藥院直。行左承旨徐有大坐。右承旨徐有防坐。左副承旨金宇鎭坐直。右副承旨鄭志儉坐。同副承旨黃昇源坐直。注書趙興鎭藥院直李祖承仕直。事變假注書李顯道仕。
정조 6년
大駕詣永禧殿後。奎章閣政院玉堂藥房口傳問安。答曰。知道。
정조 6년
以掌令李敬一。持平李錫夏牌不進罷職傳旨。傳于鄭志儉曰。申應顯旣已許遞。宜無異同。許遞。政官牌招開政。
정조 6년
傳于黃昇源曰。掌令尹㬦處義。宜無異同。況差典祀官。在享所云。原望筒勿施。未差之代。今日政。一體差出。
정조 6년
以獻納金載瓚牌不進罷職傳旨。傳于金宇鎭曰。許遞。今日政差出。
정조 6년
傳于徐有大曰。度支重任。不可無主管之人。交龜然後可以上來。平安監司內遷之代。卽令廟堂議薦。
정조 6년
徐有防啓曰。行吏曹判書李衍祥。參判金文淳牌不進推考傳旨。今方捧入而開政命下之後。如是違牌。不卽擧行。事甚未安。判書參判。更卽牌招。何如。傳曰。允。
정조 6년
備邊司薦望。徐浩修爲平安監司。
정조 6년
禮曹判書前望單子入之。李命植落點。
정조 6년
藥房提調前望單子入之。李衍祥落點。
정조 6년
傳于黃昇源曰。問安批答尙不下。而視若尋常。不爲催促。當該承旨禁推。
정조 6년
傳于黃昇源曰。承旨前望單子入之。
정조 6년
徐有防啓曰。當該承旨禁推事。命下矣。右副承旨申應顯依定式遞差傳旨。捧入之意。敢啓。傳曰。知道。
정조 6년
黃昇源啓曰。今壬寅年京外守令邊將薦擧單子。依例捧入。而其中應薦不薦人。令該曹察推。何如。傳曰。允。
정조 6년
傳于黃昇源曰。擊錚供辭。令次堂擧行。
정조 6년
傳于徐有防曰。右承旨入侍。
정조 6년
傳于徐有防曰。新除授承旨牌招察任。
정조 6년
傳于黃昇源曰。萬頃縣令今日政差出。
정조 6년
備忘記。重臣今日擧措。大是駭惑。纔聞。待命金吾。旋云逬出城外。此重臣規模。予所稔知。決不無端作此怪底光景。以是有問奏之命矣。及聞對語。猶未詳其私懇之何居。更考伊時文字。奚但怳然而已。朝家敦迫之擧。難免隘塞之歸。念厥情悰。殊切傷愍。早知如許。寧忽成美。其在孝理之政。宜推下體之思。然所叨異於新除。一謝有甚不可。兼欲面諭此曲諒之意。行吏曹判書李衍祥處。以此傳敎。卽爲傳示。仍令入侍。
정조 6년
傳于金宇鎭曰。莫重問安批答遲滯。當該中官拿處。
정조 6년
傳于黃昇源曰。平安監司明日入侍。
정조 6년
有政。吏批。判書李衍祥牌不進。參判金文淳進。參議未差。右承旨徐有防進啓曰。判書李衍祥牌招不進。參議未差。小臣獨政未安。何以爲之。敢稟。傳曰。仍爲之。又啓曰。大司成今當差出。而擬望之人乏少。承旨竝擬。何如。傳曰。允。以徐秉德鄭德弼爲掌令。李延伋爲持平。金翊休爲獻納。李敬一爲副修撰。鄭民始爲刑曹判書。趙尙鎭爲大司成。徐有慶爲知經筵。蔡弘履爲知義禁。李百亨爲兵曹佐郞。金光岳爲瑞山縣監。趙錫晦爲萬頃縣令。仁陵君李在協。平安監司徐浩修。訓鍊都監提調金華鎭。同義禁蔡弘履。知經筵鄭好仁。同經筵徐有慶。奎章閣直閣金載瓚。以上單付。
정조 6년
兵批。兼判書蔡濟恭牌不進未肅拜。參判徐有寧進。參議趙鼎鎭病。參知柳誼入直進。同副承旨黃昇源進。副護軍元啓英金樂洙李仁默李澤徵安鼎大。副司直徐晦修李在學趙鼎鎭徐秉德柳孟養辛命喆李宇喆沈樂洙韓用龜。副司果趙鼎耉金㙔李書九趙公鎭。以上單付。
정조 6년
黃昇源啓曰。明日次對。憲府無進參之員。除在外外。竝待開門牌招。以爲推移入侍之地。何如。傳曰。允。
정조 6년
傳于黃昇源曰。城門已閉。吏曹判書明日次對。同爲入侍。
정조 6년
徐有防。以禮曹言啓曰。今此永禧殿酌獻禮時。執禮李敬一。時無職名。令該曹口傳付軍職。何如。傳曰。允。
정조 6년
徐有防。以禮曹言啓曰。謁聖以來三月旬望間擇入事。命下矣。卽令日官推擇。則來三月初十日。十一日。十二日俱吉。十三日。十四日拘忌。十五日爲吉云。以何日定行乎。敢稟。傳曰。以初十日爲之。
정조 6년
徐有大。以兵曹言啓曰。謁聖吉日。禮曹以三月初十日。旣已推擇啓下矣。武科初試吉日。令日官推擇。則來三月初三日爲吉云。以此日擧行。而額數則依前例分兩所。各取五十人之意。敢啓。傳曰。知道。
정조 6년
黃昇源。以義禁府言啓曰。濟州前判官黃鱗采拿囚之意。敢啓。傳曰。知道。
정조 6년
黃昇源。以左右捕盜廳言啓曰。摠戎廳還穀逋欠逃躱罪人前後所捕朴德春柳之厚等。依傳敎移送刑曹之意。敢啓。傳曰。知道。
정조 6년
行副司直趙㻐疏曰。伏以。臣爲臣不忠。負衅於明時。爲子不孝。貽慼於病母。當其逬出城闉也。母子相待。不忍相訣。以至於聲淚俱盡。俯仰痛迫。無面可顯。陳章鳴號。自知其萬萬猥越。而郵罰不加。批旨下辱。諭之以不必深嫌。勉之以勿辭行公。滓穢賤臣。何以得此。只自北望雲天。攢手頌祝。曾未數日。忽伏承金吾特授之命。而溫音繼降。辭旨鄭重。至以慰藉備至。昭晢無餘爲敎。臣奉讀嗚咽。淚湧如泉。雖卽日滅死。抱此恩綸。庶可瞑目於泉下矣。噫。上有曲庇之聖眷。下有阽危之母病。揆以分義情理。豈欲一刻留滯於郊野之外。而惟是罪名至重。身世已衊。實非尋常被彈之比。臣雖奊詬冥頑。豈敢徒恃寵靈。復入脩門。重自陷於放恣無忌憚之科哉。仍念臣受恩罔極。致位隆顯。而絲毫莫報。罪戾徒積。包容全保。罔非聖渥。母子兄弟。居常感泣。而今玆渙發之恩言。又是生死肉骨之大德也。雖使臣赴蹈湯火。亦所不辭。則勅諭之下。一味縮伏。不思所以承膺者。是豈臣樂爲也哉。而況震懍之餘。心神都喪。崩迫之中。痼疾亦劇。一縷殘喘。㱡㱡欲盡。然臣不暇自悲而悲臣之母。臣母則爲臣而憂。又甚於自憂。思之及此。寧欲溘然。昔者韓愈之上表也。有曰苟非陛下哀而念之。誰肯爲臣言者。其言絶悲。令人傷惻。今臣性本拙澁。與人寡合。孤立獨行。四無攀援。而一朝遭罹。陷於大謬。日夜所泣祝者。只是解官歸養。而亦惟殿下哀之念之而已。恩諭特降。而兢蹙冞切。旣不敢晏然趨承。又不敢昧然泯伏。不得不從縣道冒死自列。逋慢瀆擾。罪上添罪。伏願聖明。亟賜嚴勘。以昭法紀。仍又諒臣危苦之衷。察臣悲切之懇。許令永辭朝籍。便養老母。以終其年。則臣之息黥補劓之道。惟在於此。上天至仁。無物不遂。敢以是默禱。而顒望焉。臣無任屛營祈懇之至。答曰。省疏具悉。到今尤無可引。卿其勿辭。上來行公。
정조 6년
江陵府使李晉圭疏曰。伏以。臣姿本魯下。識又譾劣。淸朝保使之列。自知其百無一可。徒藉先麻。通籍二十餘年。前後踐歷。已踰涯分。而曾無一事之當聖心。又無一識之盡微分。第以素性拘拙。不識交遊。愚諒滿足。粗守義命。其於榮塗進取。索然若死灰之無心。區區所見自勉者。願得一小邑。俾效字牧之責。則臣雖愚庸。庶或殫竭心力。圖報涓埃之萬一。而今適待罪海邑。臣自到任以後。一心洞洞。不敢少解。毋論巨細。凡諸爲弊於民邑者。一欲査括釐正。而莅官屬耳。姑未知何政實爲民大弊。何事最邑痼瘼。聚精會神。晝宵探察。苟能洞悉其源。謹宜條列以聞之際。惟我聖上。因災修省。特下求言之敎。上自方伯。下至韋布。使之隨事盡言。各陳無隱。臣自承聖敎。微衷尤激。臣與邑中士民。欣欣然相告曰。王言至此。懇惻諄複。凡我臣庶。豈忍一向泯默。孤負聖上不擇芻蕘之盛意乎。臣忘其僭猥。謹具數三條仰陳。伏乞聖明。俯賜諒察。不以人廢言。不勝幸甚。本府以史奉安之邑。其所守護之方。宜不容疎闊。自古有參奉二員及番僧二十名。而參奉則一人自營門差出。一人自本府差出。番僧二十名。則江陵襄陽兩邑。輪回定送。使之立番。法意本自不輕。而中年以後。所謂參奉料米。太半減削。只有一朔六斗之料。以此薄廩。不能支過。守直等節。自官雖加這這申飭。間或有闕直之患。已極寒心。而至於二十名番僧。則元無一粒穀之料。使渠自備經過。貧殘山僧。來接他官。得食無路。故出入無常。迭相下山。乞糧村閭。雖欲專意齊直。其勢末由。儻使莫重之地。脫有不虞之變。孤單餘僧。將何以致力於緩急之際乎。事之虛疎。莫此爲甚。臣意則某樣倉穀中參奉朔料。從厚加劃。番僧二十名。亦爲磨鍊給料。使參奉與番僧。毋得暫離直所。則其在重事面嚴守護之道。必不似前日之疎忽矣。抑又以還穀事言之。元數六萬一千四百七十八石之多。而本以地廣人稀。統戶太略。則以民比穀。雖以折半分給。一統所受。其數甚夥。此皆居民難支之端。而其中皮稷云者。蓋以五穀之長。穀名且重。而宜於鹵下原濕之地。故嶺東則初無耕種。嶺西雖或有種藝。地本躁瘠。山旣高而谷又深。風冷霜早。未及成實。故逮夫糴還之日。官家雖欲以正實穀擇以捧上。至於稷之一種。萬無推移正實者。則此穀素是浮輕之中。又爲半殼。此近於無用之物。而且用處絶少。旣無自官用下之道。價甚輕歇。又無朝家發賣之令。年年息耗。倉倉留積。見在之數。爲三千九百三十三石。則一統所受。其數不些。而以留半分之致。今年卽納之稷。在後明年之分給。明年所留。又於再明年之後。捧新分舊。此所謂有名無實者。故誠爲峽民難堪之弊也。峽民之所以全數作錢之意。前後呼訴。非止一再。而事關莫重。猝難變通。故至今因循。良由於此也。議者或以折半例。換作田米。則少紓民瘼爲好云。故如期言。諸折半規換。一石代田米。當爲四斗五升也。今以朽敗之穀。微捧四斗五升。則其爲稱冤。又甚於前也。以臣淺見。竊以爲便宜矯革之道。莫如從民願全數作錢。以減無益之糶糴也。至於耳牟之數。比諸稷穀。不啻倍蓰。謂以嶺西之可耕盡在於嶺西各倉。而耗上生耗。元數漸敷。一統所受。或五六十石。或七八十石者。蓋緣倉各不同之致也。及其捧糴之時。以耗竝計則殆近百石。故受食之民。以其所種之穀。不能擔當。東西奔走。賣牛鬻器。苟充備納。其間艱辛之形。騷擾之狀。實爲矜憐。而此雖救荒之穀。反爲病民之資。故往在辛巳年。數至一萬七千五百五十石零。以民難保之意。論報備局。限折半作錢。上納惠廳矣。又於癸巳年間。數亦爲一萬六千一百二十二石。故其時府使臣李亨逵陳疏請減。發賣六千一百二十二石。區劃於各邑詳定不足之數。自癸巳距于今十年之內。生息於耗。又合至一萬六千七十三石。則其爲痼弊者。與辛巳之於癸巳。癸巳之於今年。有何間焉。隨弊作錢之道。已有前行。臣意則依前規折半發賣。恐合事宜矣。科制變通。事係不輕。一得之愚。苟有所思。何敢不達。本道勸別武都試之設。蓋出於嶺東邊海。不可無防守之策故也。近年以來。弓馬之才。靺鞈之士。漸尠其人。而春秋兩等武科。皆出嶺西兩鎭。至若江陵鎭。則非但才藝之庸下。本無肄習之是尙。其爲備邊禦患之道。疎闊莫甚。探其源而究其本。則蓋原州之爲監營。鐵原之爲防營。凡諸左右軍官之任。出入執事之類。居常待令。日日所尙。非騎馬則操弓。故才鍊技熟。春科秋試。爭必唾手。易如拾芥。此無他。職由於專心習技而然矣。惟此本鎭。元無武任輩待令官門之事。故雖或有志於擧業者。積工騎射。而今春旣不能得中。來秋又未能優劃。虛老牗下。棄置無用。後生輩見此而頓無興起底意。謂以操弓無益。挾矢可恥。因玆抛棄。遂乏武班。則所謂中軍別將之職。哨官把摠之任。無路充額。不得已搜覓閭里間無賴輩。勒令苟充。其在待邊境備不虞之策。豈可成說乎。不可不勸奬武夫。興起技藝。然後庶可爲也。興起之道。固莫如以科擧勸奬也。以臣思之。本道都試春秋兩等之規。爲一年一次之法。各自三鎭。優等一人式試取。則此不過比前加選一人而已。然則本鎭武士。必能精其業盡其才。亦多出身之類。則兔罝野人。宜有赳赳之武。鉏耰農夫。必致桓桓之才。其於海防備豫之圖。恐或爲一道也。顧臣一二愚見。只是皮膜間覰得耳。敢曰切中於巨瘼大弊。而草草數語。竊自附於執藝之末。伏願殿下。留神試擇焉。臣無任屛營祈懇之至。省疏具悉。疏辭下廟堂稟處。
정조 6년
壬寅二月初四日辰時。上詣永禧殿。擧動入侍時。行都承旨嚴璹。行左承旨徐有大。右承旨金宇鎭。左副承旨鄭志儉。右副承旨申應顯。同副承旨黃昇源。記事官趙興鎭李祖承。兼春秋金健修金鳳顯。以次隨駕。上具遠遊冠絳紗袍。乘輿出協陽門。詣仁政殿月臺。通禮跪告降輿。上降輿詣板位。志儉跪進祝文。上親押訖。上曰。平安監司薦望。何以遲滯也。宇鎭曰。首相方在請暇中。故左右相難於議薦而然矣。上曰。安心議薦事。招致備郞。傳諭于大臣。可也。宇鎭承命出呼備郞。少頃。上曰。備郞何不待令也。宇鎭曰。一人則以受薦事出去。而其餘備郞。則皆在陪班。故以至遲滯云矣。上曰。備郞中以受薦事出去人外。一竝汰去。命書榻敎曰。欲因傳諭事。備郞使之來待。而終朝四索。稱以受薦出去。終不來待。許多參班。備郞之亦無一人待令。寧有如許紀綱。行公有司堂上一竝罷職。又命書榻敎曰。行都承旨嚴璹備局有司堂上差下。上曰。備郞汰去代。卽爲差出。宇鎭曰。平安監司薦望。今已入來矣。上曰。入之。入之。徐浩修落點。命書榻敎曰。新除授平安監司待下批當日謝恩。不多日內辭朝。又命書榻敎曰。禮曹判書藥房提調前望單子入之。興鎭承命出。持前望以入。禮曹判書落點李命植。藥房提調落點李衍祥。上曰。禮曹判書藥房提調竝牌招。上詣仁政門外乘輦所。通禮跪告降輿乘輦。上降輿乘輦。出敦化門由鍮峴。詣永禧殿大門外。通禮跪告降輦乘輿。上降輦乘輿。詣降輿所。通禮跪告降輿。上降輿入齋室。諸臣口傳門安訖。上命志儉曰。吏判牌去來。何不催促也。此時內局提調不可暫曠。連爲催促。可也。少頃。酌獻禮時至。上具冕服詣板位。行四拜禮訖。入東神門。由東階。詣殿內。奉審時。命第二室大祝徐龍輔進前。奉展舊本御眞。上奉審訖。命殿司令嚴球。參奉黃基玉及殿監朴相杓。陳設祭物訖。上降詣小次。通禮跪告詣板位。上詣板位。通禮跪告四拜。上四拜訖。仍詣第一室。行酌獻禮。次詣第二室。次詣第三室。次詣第四室。次詣第五室。行酌獻禮訖。通禮跪告降詣板位。上降詣板位。通禮跪告四拜。上四拜訖。仍詣埋坎位。奉審埋坎訖。還詣齋室。諸臣口傳問安訖。上曰。禮曹謁聖草記還爲入之。賤臣承命持入。少頃。通禮跪告外辦。上改具遠遊冠絳紗袍。出齋室詣乘輿所。通禮跪告乘輿。上乘輿出大門外。詣乘輦所。通禮跪告降輿乘輦。上降輿乘輦。仍進發至鍮峴前路。命承旨進前。有大進前。上曰。領相方祗迎於路左矣。多日休養。所患果差勝。而造朝當在何日耶。以此意送注書傳諭。可也。賤臣承命出。回奏曰。臣承命傳諭于領議政徐命善。則以爲。厚蒙天恩。多用補劑。而尙無減勢。造朝日子。不敢質定仰奏。而方在路次。不得書啓。爲惶悚云矣。大駕由鍾街至敦化門外。命承旨進前。有大進前。命出標信。隨駕軍兵依例解嚴。有大呼宣傳官奉標信。分送各營訖。大駕入敦化門。詣協陽門外乘輿所。通禮跪告降輦乘輿。上降輦乘輿。入協陽門還內。諸臣口傳問安訖。諸臣以次退出。
정조 6년
行都承旨嚴璹藥院直。行左承旨徐有大坐直。右承旨徐有防坐直。左副承旨金宇鎭坐。右副承旨鄭志儉坐。同副承旨黃昇源坐。注書趙興鎭藥院直李祖承仕直。事變假注書李顯道仕。
정조 6년
傳于徐有大曰。大臣備局堂上引見。
정조 6년
傳于徐有大曰。他承旨入侍。
정조 6년
傳于徐有防曰。右副承旨入侍。
정조 6년
傳于徐有防曰。右副承旨與平安監司入侍。
정조 6년
兵曹口傳政事。副司直李衍祥單付。
정조 6년
徐有防啓曰。萬頃縣令趙錫晦當日辭朝。給馬下送事。命下矣。兩司俱不得署經云。兩司諸臺。倂卽牌招。以爲署經之地。何如。傳曰。允。
정조 6년
黃昇源啓曰。行大司憲李性源牌不進推考傳旨。纔已捧入矣。諫院今方備員署經。而憲府多官。或在外。或牌不進。罷職傳旨未下。行公之人。只有持平一員。無以備員署經。行大司憲李性源。更爲牌招。以爲卽速署經之地。何如。傳曰。允。卽爲牌招。斯速擧行。
정조 6년
黃昇源啓曰。行大司憲李性源再招不進推考傳旨。今方捧入矣。守令署經旣有飭敎。而如是違牌。不卽擧行。事體所在。殊甚未安。所當更請牌招。而係是一日三牌。何以爲之。敢稟。傳曰。昨旣出肅。今反違牌。何也。再牌望勿施。另加催促署經。使之當日內擧行。
정조 6년
以中官鄭國允拿處傳旨。傳于徐有大曰。分揀。
정조 6년
傳于徐有防曰。下直守令留待。
정조 6년
以慶尙監司趙時俊。濟州移配罪人寺奴世命。巨濟府到配啓本。傳于徐有大曰。寺奴世命。卽自本牧。爲奴於大靜者也。向因移配時判付中此漢名字。混同書出。至於移配嶺南之境。島中流配。元無出島外之例。則因判付時誤書。創此無前之例。大關後弊。卽令還配本縣。伊時判付中。或有似此誤配之類。令新判堂取見文案。詳考草記。
정조 6년
傳于徐有大曰。坐直承旨與下直守令入侍。
정조 6년
徐有防。以弘文館言啓曰。本館下番闕直。事甚未安。今日政。新除授玉堂。待下批。卽爲牌招入直。何如。傳曰。允。
정조 6년
徐有大。以刑曹言啓曰。昨日動駕時。衛外擊錚人等。依近例除刑推捧供以入之意。敢啓。傳曰。知道。
정조 6년
徐有大。以刑曹言啓曰。昨日動駕時。黃海道黃州居幼學閔德一閔致亨閔德潤等。擊錚於衛外。故取考其原情。則渠等以驪江君無咎之後裔。流落鄕曲。殘微特甚。乞蒙雜役勿侵之典云矣。海陬遐氓。藉曰愚蠢。上言事體。何等嚴重。而乃以此至微瑣至猥屑之事。肆然爲登聞之擧者。放恣無嚴。莫此爲甚。原情勿施。狀頭閔德一。自臣曹考律嚴勘。何如。傳曰。此等愚蠢之類。無怪其不知法式。呈本官之意。嚴飭退送。
정조 6년
徐有大。以刑曹言啓曰。頃因本曹草記。摠戎廳還穀逋欠逃躱罪人等。令捕廳及摠戎廳一兩日內捉納。準本律加一等勘斷事。命下矣。逃躱罪人中管城所前書員柳之厚。前旗手朴德春等二名。自捕廳先爲捉來。故取考續大典倉庫條有曰。典守穀物虧欠者。米四十石以上。該吏杖一百。徒三年。不滿十五石者。自各其官從重治罪。柳之厚所逋爲五十一石零。本律爲杖一百徒三年。而依傳敎加一等。杖一百流二千里照律。定配於平安道熙川郡。朴德春所逋爲七石零。而續典中。只言從重治罪。故本律則以大明律制書有違杖一百之文旁擬。而仍爲加一等。杖六十。徒一年照律。定配於江原道楊口縣。杖則竝收贖後。卽爲押送之意敢啓。傳曰。知道。
정조 6년
徐有大。以刑曹言啓曰。昨日動駕時。西部居金召史擊錚於衛外。而初無原情現納。故査問其委折。則其夫李廷壽。以鄭哥兩班家價事。拘囚於京兆。請蒙放釋云矣。取考該府訟案。則李廷壽。以黃州陞戶砲手。慫慂交河業儒鄭道亨。初旣與之竝買同居。末乃欲爲橫奪都占。符同洞任及部隷輩。謂以閭家買入。恐喝鄭哥。至於迫逐之境。故道亨果有呈訴京兆之事。而始訟屬耳。不待決折。又有此登聞之擧。金女所爲。誠極痛惡。猥越之罪。自有當律。恐不可以爲夫呼龥。有所曲貸。自臣曹照法重勘。何如。傳曰。猥越之罪。自本曹參酌懲治。本事令該府斯速決給。
정조 6년
徐有大。以右邊捕盜廳言啓曰。本廳從事官李宗魯。身病猝重。勢難察任。改差。何如。傳曰。允。
정조 6년
徐有大。以義禁府言啓曰。大靜前縣監李寬拿囚之意。敢啓。傳曰。知道。
정조 6년
刑曹啓目。向前金取圭所供如此。上裁。何如。判付啓。議處爲良如敎。
정조 6년
又啓目。向前良女占丹所供如此。上裁。何如。判付啓。壓良之禁。禁令何如。則其矣所供。雖難盡信。如無苗脈。安有此呼冤。大抵人不畏法。莫若近日。此等蔑法之所謂兩班。必須隨聞重繩。庶除小民一分之弊。所謂作挐是在兩班。自本曹捉囚嚴覈嚴後。草記爲良如敎。
정조 6년
又啓目。向前金時福所供如此。上裁。何如。判付啓。議處爲良如敎。
정조 6년
又啓目。向前崔益大所供如此。上裁。何如。判付啓。一邊之言。雖難盡信。事係人命。償殺不可歇看。令該道伯別定剛明官。詳査報來。仍令出實見論理狀聞爲良如敎。
정조 6년
又啓目。向前李晉默所供如此。上裁。何如。判付啓。議處爲良如敎。
정조 6년
壬寅二月初五日午時。上御誠正閣。右副承旨與平安監司入侍時。平安監司徐浩修。右副承旨鄭志儉。記事官李祖承。記注官金健修金鳳顯。以次進伏訖。上曰。新除之任。於卿好矣。浩修曰。無似之臣。猥叨重寄。不知何以堪承也。上曰。辭朝當在何間。浩修曰。未知舊伯治簿遲速。姑無定期矣。志儉曰。內局提調已爲違牌。而及見俄下傳敎之後。不勝惶感。方爲待令於闕外云矣。命書傳敎曰。未及見俄下傳敎之故違牌云。藥房提調李衍祥。更爲牌招察任。書訖。命退。諸臣以次退出。
정조 6년
行都承旨嚴璹藥院直。行左承旨徐有大坐。右承旨徐有防坐。左副承旨金宇鎭坐直。右副承旨鄭志儉病。同副承旨黃昇源坐直。注書趙興鎭藥院直李祖承仕直。事變假注書李顯道仕。
정조 6년
傳于徐有大曰。右承旨入侍。
정조 6년
以前承旨申應顯禁推傳旨。傳于黃昇源曰。分揀。
정조 6년
傳于黃昇源曰。坐直承旨入侍。
정조 6년
有政。吏批。判書未差。參判金文淳進。參議未差。右承旨徐有防進。以李命植爲吏曹判書。
정조 6년
又啓曰。判書李命植牌招不進。參議未差。小臣獨政未安。何以爲之。敢稟。傳曰。仍爲之。以李身晦爲司諫。李穦爲掌令。李頤祥爲持平。李顯模爲副校理。尹行元爲副修撰。金鍾秀爲禮曹判書。李顯永爲敦寧都正。李命植爲平市提調。閔師宣爲禮曹正郞。盧廷良爲禮曹佐郞。鄭淵淳爲宗簿正。
정조 6년
兵批。判書鄭好仁病。參判李𡊠病。參議沈念祖病。參知柳誼入直進。左副承旨金宇鎭進。副司直鄭尙淳金魯鎭徐有隣沈觀之李頤祥李鼎揆權以綱。副司果尹尙東姜彝正金履正爲單付。
정조 6년
以洪忠監司李崇祜罪人潘光玉獄事査啓。傳于金宇鎭曰。啓本令該曹明日覆啓。而殺獄何等至重。守令受囑衙客。欲移元犯於不干之人。潛送狀草於獄囚。使之書呈者。其設謀用心。眞所謂是可忍也。孰不可忍者也。況今道啓明白。詞案丁寧。如許無狀之人。豈可尋常處之。陰城前縣監呂龜周。令該府拿問口招。捧直招以聞。
정조 6년
黃昇源。以吏曹言啓曰。今此擧動時。左右通禮。不可不備。而右通禮朴聖泰呈辭在外云。今姑改差。其代口傳備擬以入之意。敢啓。傳曰。知道。
정조 6년
金宇鎭。以備邊司言啓曰。以慶尙監司趙時俊饑口抄啓狀啓比戊戌。加爲幾許。減爲幾許。邑鎭堡牧場等設賑處多寡。又何如。具別單草記以聞事。命下矣。取考戊戌初巡設賑狀啓。饑口加減數爻及邑鎭堡牧場設賑處多寡。別單書入之意。敢啓。傳曰。比戊戌云云。指戊戌年事也。告歉在於戊戌。則設賑形止。當考己亥春謄錄。而今此書入。未免錯誤。更爲依此抄出入啓。可也。
정조 6년
金宇鎭。以戶曹言啓曰。觀察使節度使薦。每於歲首擧行。而堂上有故。限內不得爲之之意。敢啓。傳曰。知道。
정조 6년
黃昇源。以禮曹言啓曰。觀察使節度使薦。正月內當爲議薦。而堂上有故。限內不得爲之之意。敢啓。傳曰。知道。
정조 6년
黃昇源。以工曹言啓曰。觀察使節度使薦。每於歲首擬入。而堂上有故。限內不得爲之之意。敢啓。傳曰。知道。
정조 6년
黃昇源。以訓鍊都監言啓曰。本局千摠李東植。身病猝重。勢難察任。改差。何如。傳曰。允。
정조 6년
徐有大。以御營廳言啓曰。本廳千摠尹珖受由在外。身病甚重。勢難察任。改差。何如。傳曰。允。
정조 6년
黃昇源。以刑曹言啓曰。因慶尙監司趙時俊啓本。巨濟府移配罪人寺奴世命。還配本縣。或有似此誤配之類。取見文案草記事。命下矣。依傳敎。寺奴世命。還配於大靜縣。其外海南縣移配罪人士善。以濟州國屯馬偸取罪。定配於大靜縣。而士善亦是本島人。則不可異同。一體還配於大靜縣之意。分付各該道臣。何如。傳曰。允。
정조 6년
刑曹啓目。廣州居移屬軍官朴聖漢擊錚原情云云。所供如此。上裁。何如。判付啓。果如其矣供辭。足爲幽隱是如乎。判堂況兼南漢守禦使。更加審査。如可爽實。分付該道。速卽決處。擧行形止。使之狀聞爲良如敎。